เตือน ช่วง 1-3 วันนี้ ภาคตะวันออกเฉียงเหนือและภาคตะวันออกจะได้รับอิทธิพลจากพายุฤดูร้อนฝนฟ้าคะนอง ลมกระโชกแรง
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยถึงสภาพอากาศของประเทศไทยช่วงสัปดาห์นี้ว่า วันนี้ (1 มี.ค.64) - 3 มีนาคมนี้  มวลอากาศเย็นจากจีนจะแผ่ลงมาปกคลุมประเทศไทยทำให้ภาคตะวันออกเฉียงเหนือและภาคตะวันออกมีพายุฤดูร้อนเกิดขึ้น บางพื้นที่มีฝนฟ้าคะนองและลมกระโชกแรงร้อยละ 20  ของพื้นที่ ขอให้ประชาชนระวังอันตรายหลีกเลี่ยงการอยู่ในพื้นที่โล่งแจ้งและใต้ต้นไม้ใหญ่ รวมถึงป้ายโฆษณาที่ไม่มั่นคงแข็งแรงเพื่อความปลอดภัย โดยเฉพาะเกษตรกรควรเตรียมการป้องกันผลผลิตทางการเกษตรไว้ด้วย สำหรับสภาพอากาศโดยรวมของแต่ละพื้นที่สัปดาห์นี้ ภาคเหนือ อากาศร้อนอุณหภูมิสูงสุด 34-39 องศาเซลเซียส ส่วนภาคตะวันออกเฉียงเหนือและภาคตะวันออก มีฝนฟ้าคะนองและลมกระโชกแรง อุณหภูมิสูงสุด 32-37 องศาเซลเซียส ขณะที่ภาคกลาง  อุณหภูมิสูงสุด 36-39 องศาเซลเซียส และภาคใต้ มีฝนฟ้าคะนองร้อยละ 10 ของพื้นที่